
# Татарстанда гадәттән тыш вәзгыять режимы кертелә

*29.06.2010*Иртәгә Татарстан Республикасында гадәттән тыш вәзгыять режимы кертелә. Бу хакта ТР Лаеш районында Татарстан Президенты Рөстәм Миңнеханов катнашында узган республика семинар-киңәшмәсендә белдерелде.


Чарада ТР Дәүләт киңәшчесе Минтимер Шәймиев, ТР Премьер-министры Илдар Халиков, ТР Дәүләт Советы Рәисе Фәрит Мөхәммәтшин катнашты.


Киңәшмәдә ТР Премьер-министры урынбасары – ТР авыл хуҗалыгы һәм азык-төлек министры Марат Әхмәтов иртәгә ТРда гадәттән тыш вәзгыять режимы кертелә дип белдерде. Аның сүзләренчә, һәр районда китерелгән зыянны бәяләү һәм авыл хуҗалыгы берләшмәләрендә корылык нәтиҗәләрен киметү чараларын үткәрү буенча штаблар оештырылачак.


Рөстәм Миңнеханов гадәттән тыш вәзгыять режимы кертелүе тикмәгә генә түгел, дип ассызыклады. Барлык структуралар һәм хакимият органнары корылык нәтиҗәләрен йомшарту буенча чаралар өстендә эшләргә, барлык ресурслар да җәлеп ителергә тиеш. Республикада эчә торган суга кытлык кичергән торак пунктлар да бар.


Искәртеп үтик, иртәгә ТР Премьер-министрының беренче урынбасары Равил Моратов рәислегендә Татарстан Республикасында гадәтән тыш хәлләр турында кисәтү һәм аның нәтиҗәләрен бетерү, янгын куркынычсызлыгын тәэмин итү буенча комиссиянең видеоконференция режимында утырышы узачак.

*"Татар-информ" мәгълүмат агентлыгы.*
Татарстанда гадәттән тыш вәзгыять режимы кертелә